हम बहुत ही भयंकर गर्म जगह पर रहते हैं। आस पास जहाँ भी दृष्टि जाए केवल पत्थर, चट्टानें, बंजर जमीन, हरियाली का कहीं नामो निशान ही नहीं है। उस पर वर्ष में आठ महीने गर्मी रहती है। दो महीने बरसात में भी बरसात रुकी नहीं कि मारे गर्मी के भाप के भभके उठते हैं। ऐसे में ऊपर वाले विट्ठल की कृपा से एअर कंडिशंड कार है। परन्तु यह नीचे वाला, हमारा विट्ठल, इसे जैसे गर्मी से प्रेम है। यह ए.सी. का शत्रु है। कार बिल्कुल नई हो या पुरानी, यदि वह उसके हाथ आ जाए तो ए. सी. खराब ही होता है। कभी गैस लीक हो गई है तो कभी कुछ और बहाना, ए.सी. न चलाने का। जबर्दस्ती चलवा भी लो तो जब तक ठंडी हवा में नींद का झोंका आता है और मैं सपने में किसी पहाड़ पर पहुँचती हूँ तबतक टपटप टपकता पसीना मुझे मीठी नींद से उठा देता है। क्या हुआ विट्ठल, ए.सी. क्यों बंद किया पूछने पर वह बहरा बन जाता है या फिर अधिक बार पूछो तो गूँगा या फिर कुछ ऐसा बुदबुदा देता है जो मुझे सुनाई नहीं देता।